**Kuusalu valla kriisikomisjoni koosolek**

**PROTOKOLL**

14.03.2020 Kiiu mõisas

Algus 19.00, lõpp 19.40

Osalejad: kriisikomisjoni juht Urmas Kirtsi, liikmed Värner Lootsmann, Jaanus Hein, Kaupo Parve, Madis Praks.

Kutsutud: Kuusalu valla kommunikatsioonispetsialist Ere Uibo

Puudusid: kriisikomisjoni liige Rihti Väinsar

Protokollis: Ere Uibo

1. **Ülevaade kriisiaegsest tegevustest Kuusalu vallas**

Kriisikomisjoni esimees Urmas Kirtsi tutvustas, et kõige olulisem töö algas N, 12. märtsi õhtul, kui haridus- ja teadusminister Mailis Reps tegi avalduse, et alates E, 16. märtsist on üle Eesti kõik koolid suletud. Urmas Kirtsi ja valla haridusspetsialist Anu Kirsman võtsid N õhtul ühendust Kuusalu valla haridusasutuste juhtidega, arutasid nendega tekkinud olukorda ning teavitasid, et valmimas on vastav käskkiri. Suheldi ka õpilastranspordi teenuse osutajatega. Otsustati, et suletakse kõik valla allasutused, kuid mitte lasteaiad. Lasteaedadesse soovitatakse võimalusel lapsi siiski mitte tuua.

Vallavanem vestles N õhtul vallavalitsuse liikmetega ja volikogu esimehega ning informeeris neid edasistest käikudest. Vallavanem suhtles ka naaberomavalitsuse juhtidega ning arutas eri meetmeid, mida KOV saaks kriisiolukorras ette võtta.

Vallavanem asus ette valmistama käskkirju – COVID-19 tõkestamise meetmed Kuusalu vallas ning Kuusalu vallavalitsuse töökord kriisi perioodil.

Käskkirjade koostamine jätkus R hommikul koos vallasekretäriga ning R kell 11 olid need allkirjastatud ning asjaosalistele laiali saadetud.

R kell 8.45 kogunesid erakorralisele koosolekule vallavalitsuse töötajad.

**OTSUTATI: võtta info teadmiseks ja kiita vallavalitsuse senine tegevus heaks.**

1. **Edasised plaanid**

Teadaolevalt pole Kuusalu vallas veel ühtegi viirusejuhtumit tuvastatud. Kui neid tuleb, teavitab Terviseamet sellest KOVi.

Jälgime olukorda ning tegutseme vastavalt vajadusele.

Esialgne otsus oli, et vallamaja töötajad on alates E, 16. märtsist võimalusel kodukontoris. Vaatame esmaspäeval olukorra üle, tõenäoliselt oleks mõistlik, et igas osakonnas oleks keegi siiski kohal ning vallamaja uksed lahti.

Esmaspäeval vaatame üle ka lasteaedade olukorra – kui lapsi on lasteaias vähe, pole mõtet kõiki rühmi lahti hoida.

Vallas võiks olla kriisitelefon, millele vastamine jagada ära kriisiolukorrast kõige informeeritumate isikute vahel. Valla üldtelefon jääb kodanike teenindamiseks ja abistamiseks tavapärastes küsimustes.

Ülevaade riskigruppidest – valla juhtiv hoolekandespetsialist kinnitas, et ülevaade riskigruppidest on vallal olemas ning ollakse valmis neid abistama. Sotsiaaltöötajad on valmis tõenäoliselt tavapärasemast suuremaks koormuseks.

Esmaspäeval, 16. märtsil kell 9 on kohtumine haridusjuhtidega – eesmärk leida lahendused küsimustele ja probleemidele ning välja selgitada, kuidas on koolid oma töö koduõppel korraldanud. Murekohad on siin, kas kõikidel õpilastel on kodus õppetööks vajalikud IT-vahendid ning kas lapsevanematel suutlikkus last koduõpingutel toetada.

Kell 11 on kriisikomisjoni järgmine koosolek, kui olukord ei nõua kiiremat kohtumist.

**OTSUTATI: Jälgime olukorda ning tegutseme vastavalt vajadusele. Vaadata üle vallamaja töötajate töökorraldus kriisiperioodiks ning teha vajadusel muudatusi. Vaadata üle COVID-19 tõkestamise meetmete käskkiri Kuusalu vallas ning teha muudatusi vastavalt olukorrale. Valmistada ette kriisitelefoni number. E, 16. märtsil kell 11 on kriisikomisjoni järgmine koosolek, kui olukord ei nõua kiiremat kohtumist. Saata info kriisikomisjoni koosolekust kriisikomisjoni liikmetele, Kuusalu vallavolikogu liikmetele, HOL-ile, Eesti Linnade ja Valdade Liidule.**